text: Lufthavn fik pæn start på 2010 
  01 februar 2010 kl. 13.16
  Billund Lufthavn havde fremgang i passagertallet på 5,5 pct. i januar. Også på gods siden er der stigninger, især på grund af flyvningerne med nødhjælp til Haiti.
  - En del af stigningen skyldes de nødhjælpssendinger til Haiti, der er afgået med fly fra Billund Lufthavn. Hurtig og effektiv håndtering af gods og fly og fritagelse for startafgifter for nødhjælpsfly har været og vil fortsat være Billund Lufthavns bidrag til at få mest mulig nødhjælp frem hurtigst muligt, når der sker katastrofer et eller andet sted i verden, siger lufthavnsdirektør Jørgen Krab Jørgensen.
  
  149.960 passagerer
  Billund Lufthavn havde i januar et samlet passagertal på 149.960. Heraf fløj 87.281 på udenrigsruterne. Det var en stigning på over 10 pct. i forhold til samme måned sidste år. 
  Top 5 på udenrigsruterne var:
  1. London
  2. Amsterdam
  3. Frankfurt
  4. Oslo
  5. Milano (Bergamo)
  
  Lille fald i chartertrafik
  Indenrigsrutetrafikken havde i januar i alt 9.337 passagerer, hvilket svarer til en fremgang på 6,8 %.
  Derimod var der fald på chartertrafikken - to pct. færre passagerer, svarende til 52.488. 
  De fem største charterdestinationer var:
  1. Las Palmas
  2. Tenerife
  3. Sharm el Sheik
  4. Hurghada
  5. Fuerteventura
  
  17 pct.  stigning i godstransport
  Cargo Center Billund ekspederede i januar i alt 3.935 tons gods. Der er tale om en fremgang på 17,1 %.
  